ຝົນຈາກລົມພາຍຸເຮີຣິເຄນ ປາຕຣິເຊຍ ສົ່ງຜົນ ໃຫ້ເກີດໄພ ນ້ຳຖ້ວມຢ່າງໃຫຽ່ ໃນລັດແທັກຊັດ
ຈຸດເພັ່ງເລັງ ໃນວັນອາທິດມື້ນີ້ ກໍແມ່ນຢູ່ຕາມແຄມຝັ່ງອ່າວຂອງແມັກຊິກໂກ ຊຶ່ງ ບັນດານັກພະຍາກອນອາກາດ ໄດ້ເຕືອນວ່າ ຈະເກີດນ້ຳຖ້ວມ ພ້ອມຈະມີຝົນຕື່ມອີກ 10 ຊັງຕີແມັດ.
ລະບົບພາຍຸທີ່ໄດ້ເຮັດໃຫ້ມີຝົນຕົກຫຼາຍພໍ ໃນລັດແທັກຊັດ ຢູ່ທາງພາກໃຕ້ ຂອງສະຫະລັດນັ້ນ ໄດ້ຍົກລົດໄຟຂົນສົ່ງ ຂະບວນນຶ່ງ ອອກຈາກລາງ ແລະ ໄດ້ເຮັດໃຫ້ເກີດນ້ຳຖ້ວມ ໃນຂົງເຂດດັ່ງກ່າວ ພ້ອມທັງ ຍັງມີຝົນຕົກລົງມາຢ່າງໜັກ ຕື່ມອີກ ໃນວັນອາທິດມື້ນີ້ ຊຶ່ງໃນຂະນະດຽວກັນ ບັນດາ ເຈົ້າໜ້າທີ່ ກໍໄດ້ຂໍຮ້ອງປະຊາຊົນ ໃນພື້ນທີ່ ໃຫ້ອົດທົນ ໄວ້ກ່ອນ ພາຍຸຝົນທີ່ຕົກລົງມາຢ່າງລົ້ນເຫລືອ ທີ່ມາຈາກເຮີຣິເຄນ ປາຕຣິເຊຍ ຊຶ່ງໄດ້ພັດຂຶ້ນຊາຍຝັ່ງ ຢູ່ທາງພາກຕາເວັນຕົກ ຂອງແມັກຊິກໂກ ເມື່ອວັນສຸກຜ່ານມາ ໄດ້ເຄືອນຍ້າຍໄປທົ່ວ ປະເທດແມັກຊິກໂກ ແລະ ກະຈາຍຝົນເຂົ້າໄປໃນລັດແທັກຊັດອີກດ້ວຍ ຈຸດເພັ່ງເລັງ ໃນວັນອາທິດມື້ນີ້ ກໍແມ່ນຢູ່ຕາມແຄມຝັ່ງອ່າວຂອງແມັກຊິກໂກ ບໍລິເວນ ໃກ້ຄຽງກັບນະຄອນ Houston ທີ່ໄດ້ຮັບນ້ຳຝົນເຖິງ 20 ຊັງຕີແມັດ ໃນວັນເສົາວານນີ້ ແລະ ບັນດານັກພະຍາກອນອາກາດ ໄດ້ເຕືອນວ່າ ຈະເກີດນ້ຳຖ້ວມ ພ້ອມກັບອາດເປັນ ໄປໄດ້ວ່າ ຈະມີນ້ຳຝົນຕື່ມອີກ 10 ຊັງຕີແມັດ ກ່ອນສະພາບອາກາດແຈ້ງໃສ ຈະເຄື່ອນ ຍ້າຍເຂົ້າມາ ໃນວັນຈັນມື້ອື່ນ ບໍລິເວນທີ່ໄດ້ຮັບຜົນກະທົບຢ່າງໜັກ ແມ່ນຢູ່ໃນເມືອງ Corsicana ຂອງລັດແທັກຊັດ ຕັ້ງຢູ່ປະມານ 90 ກິໂລແມັດ ທາງກຳຕາເວັນອອກສຽງໃຕ້ ຂອງນະຄອນ Dallas ບ່ອນ ທີ່ ມີຝົນຕົກໜັກ ນັບຕັ້ງແຕ່ວັນພະຫັດຜ່ານມາ ທີ່ໄດ້ເຮັດໃຫ້ມີນ້ຳຝົນຫລາຍກວ່າ 50 ຊັງຕີແມັດ ຊຶ່ງບ່ອນນັ້ນ ແມ່ນເປັນບ່ອນທີ່ ລົດໄຟຂົນສົ່ງບັນຈຸຊີມັງ ຂອງບໍລິສັດ Union Pacific ແລ່ນເຂົ້າໃສ່ນ້ຳຖ້ວມ ທີ່ໄດ້ລົ້ນມາຈາກຄອງນ້ຳ ແລະ ໄດ້ເຮັດໃຫ້ລົດໄຟນັ້ນ ຕົກລາງ ໃນວັນເສົາວານນີ້ ພະນັກງານລົດໄຟສອງຄົນ ໄດ້ລອຍເຂົ້າຝັ່ງຢ່າງປອດໄພ ແລະ ບໍ່ມີຜູ້ໃດໄດ້ຮັບບາດ ເຈັບ ແຕ່ເຫດການນັ້ນ ໄດ້ເຮັດໃຫ້ເກີດມີພາບຂອງ ຂະບວນລົດໄຟ ຈຳນວນ 60 ຕູ້ ພິກຂວ້ຳນອນສະແຄງ ຢູ່ໃນສາຍນ້ຳ ທີ່ກຳລັງພັດໄຫລຢ່າງແຮງ ແລະຍັງມີລາຍງານອີກວ່າ ບໍ່ມີຜູ້ໃດໄດ້ຮັບບາດເຈັບ ຈາກລັດ Jalisco ຂອງແມັກຊິກໂກ ບ່ອນທີ່ເຮີຣິເຄນ ປາຕຣິເຊຍ ພັດຂຶ້ນຝັ່ງ ຊຶ່ງເປັນພາຍຸທີ່ແຮງທີ່ສຸດ ທີ່ບໍ່ໄດ້ເຄີຍບັນທຶກໄວ້ ໃນຊີກໂລກເຂດຕາເວັນຕົກ ເຮີຣິເຄນນັ້ນ ໄດ້ພັດຖະຫລົ່ມຊາຍຝັ່ງ ທີ່ມີປະຊາຊົນ ກະຈັດກະຈາຍໄປທົ່ວ ແລະໄດ້ອ່ອນ ກຳລັງລົງຢ່າງວ່ອງໄວ ໃນວັນເສົາວານນີ້ ຊາຍຫາດ ຂອງເມືອງ Puerto Vallarta ແລະ ເມືອງທ່າ Manzanillo ທີ່ມີຊື່ສຽງ ແມ່ນຖືກຍົກເວັ້ນ ຈາກຄວາມຮຸນແຮງ ຂອງສະພາບ ອາກາດດັ່ງກ່າວນັ້ນ